ddrg/super_eurlex huggingface dataset:
Virallinen lehti nro C 223 , 17/07/1998 s. 0162



KIRJALLINEN KYSYMYS E-0304/98 komissiolle esittäjä(t): Maartje van Putten (PSE) (17. helmikuuta 1998) Aihe: Eurooppalaisen luonnon monimuotoisuutta koskevan strategian vaikutus muihin politiikan aloihin. Voiko komissio vastata seuraaviin kysymyksiin? 1. Komission sisällä keskusteltiin jokin aika sitten luonnon monimuotoisuutta koskevasta strategiasta, jota pääosasto XI on ehdottanut. Voiko komissio kertoa, miten strategia vaikuttaisi muihin EU:n politiikan aloihin ja erityisesti yhteiseen maatalouspolitiikkaan? 2. Onko komissio sitä mieltä, että yhteisön luonnon monimuotoisuutta koskeva strategia edistäisi ympäristöystävällisempiä maatalouden muotoja? Millä tavalla? 3. Katsooko komissio, että yhteisön luonnon monimuotoisuutta koskeva strategia voisi muodostaa perustan Agenda 2000:n arvioinnille? Komission jäsenen Ritt Bjerregaardin komission puolesta antama vastaus (24. maaliskuuta 1998) Komissio antoi 4. helmikuuta 1998 neuvostolle ja parlamentille tiedonannon biologista monimuotoisuutta koskevasta yhteisön strategiasta ((KOM(98) 42 lopullinen. )), jossa määritellään toimet, joiden avulla biologinen monimuotoisuus saadaan osaksi niitä yhteisön politiikan aloja, joissa sillä on merkitystä. Biologista monimuotoisuutta koskeva yleissopimus pannaan yhteisössä täytäntöön kahdessa vaiheessa. Tämän politiikan yleiset suuntaviivat sisältävän strategian hyväksyminen on ensimmäinen vaihe, jota seuraavassa toisessa vaiheessa laaditaan kyseisiä politiikan aloja koskevat toimintasuunnitelmat ja pannaan ne täytäntöön. Strategiassa määritellään myös, miten biologinen monimuotoisuus otetaan huomioon parhaillaan käynnissä olevassa rakennerahastojen ja yhteisen maatalouspolitiikan (YMP) uudistuksessa, jonka aloittamisesta ilmoitettiin Agenda 2000 -asiakirjassa ((KOM(97) 2000 lopullinen. )), sekä yhteisön ja Afrikan, Karibian ja Tyynenmeren (AKT) valtioiden välisessä uudessa puitesopimuksessa, jota sovelletaan vielä ensi vuosituhannella. Nämä toimintasuunnitelmat on tarkoitus saada valmiiksi seuraavien kahden vuoden kuluessa. Strategian täytäntöönpanossa saavutettua edistystä sekä toimintasuunnitelmien ja muiden toimenpiteiden onnistumista seurataan ja arvioidaan biologista monimuotoisuutta kuvaavien indikaattorien ja mitattavissa olevien tavoitteiden avulla. Parlamentilla tulee aikanaan olemaan mahdollisuus tutustua tämän ehdotuksen teknisiin yksityiskohtiin sekä kullekin politiikan alalle asetettuihin erityistavoitteisiin.
Virallinen lehti nro C 223 , 17/07/1998 s. 0134



KIRJALLINEN KYSYMYS E-0178/98 komissiolle esittäjä(t): Mark Watts (PSE) (5. helmikuuta 1998) Aihe: Viemäri- ja jätevesipäästöt Onko komissio tietoinen siitä, että useat proomut kuljettavat vielä päivittäin viemärivettä Lontoosta Thames-jokea pitkin ja laskevat sen Thamesin estuaariin suhteellisen lähelle Thanetin rannikkoa? Mitä lainsäädäntöä on olemassa tai suunnitteilla tällaisen täydellisen meri- ja rannikkoympäristöön kohdistuvan välinpitämättömyyden torjumiseksi? Komission jäsenen Ritt Bjerregaardin komission puolesta antama vastaus (5. maaliskuuta 1998) Yhdistyneen kuningaskunnan viranomaiset ovat ilmoittaneet komissiolle, että aluksista ei suinkaan laskettu pintavesiin yhdyskuntajätevesiä vaan jätevedenpuhdistamoissa yhdyskuntajätevesiä käsiteltäessä muodostuvaa lietettä. Yhdyskuntajätevesien käsittelystä 21. toukokuuta 1991 annetun neuvoston direktiivin 91/271/ETY ((EYVL L 135, 30.5.1991. )) mukaan jäsenvaltioiden on huolehdittava, että lietteen päästäminen pintavesiin laivoista, putkissa johtamalla tai muilla keinoin lopetetaan 31. joulukuuta 1998 mennessä.
Virallinen lehti nro C 223 , 17/07/1998 s. 0147



KIRJALLINEN KYSYMYS P-0255/98 komissiolle esittäjä(t): Jan Sonneveld (PPE) (5. helmikuuta 1998) Aihe: Kalan tuonti kolmansista maista Päätös 97/296/EY ((EYVL L 122, 14.5.1997, s. 21. )) koskee järjestelyjä, jotka liittyvät kalan ja kalatuotteiden tuontiin tietyistä kolmansista maista. Päätöksessä 97/877/EY ((EYVL L 356, 31.12.1997, s. 62. )) saatettiin jonkin aika sitten ajan tasalle sellaisten maiden luettelo, jotka täyttävät näiden järjestelyjen mukaiset vaatimukset. Päätöksen mukaisesti 1. heinäkuuta 1998 alkaen ei ole mahdollista tuoda kalaa maista, joita ei ole mainittu tässä luettelossa. Useat maat, joita ei ole mainittu luettelossa, täyttävät ¨muodolliset¨ vaatimukset. Henkilöstövoimavarojen puutteen vuoksi EU ei kuitenkaan ilmeisesti pysty todentamaan tätä. Laatuun liittyvissä asioissa komissio voi nykyistenkin järjestelyjen mukaisti ilmoittaa tuontikiellosta päivittäin tai sallia tuonnin sillä edellytyksellä, että valvontaa kiristetään. 1. Voiko komissio taata, että se ei hallinnollisten voimavarojen puutteen vuoksi vaaranna perinteistä kauppaa, joka aikaisemmin on täyttänyt EU:n laatuvaatimukset? 2. Aikooko komissio tarvittaessa lykätä näiden uusien järjestelyjen voimaantuloa niiden maiden kohdalla, joita ei vielä ole tarkastettu? Komission jäsenen Emma Boninon komission puolesta antama vastaus (16. maaliskuuta 1998) 1. Komission päätöksessä 97/296/EY, jota on viimeksi muutettu komission päätöksellä 97/877/EY, vahvistetaan luettelot niistä kolmansista maista, joista kalastustuotteiden tuonti ihmisravinnoksi on sallittua. Päätöksen 3 artiklan mukaan jäsenvaltiot voivat jatkaa kahdenkeskistä tuontia muista kuin luetteloissa mainituista kolmansista maista 1. heinäkuuta 1998 saakka. Tämän päivämäärän jälkeen tuonti on sallittua vain luetteloissa I ja II nimetyistä maista (yhteensä 55). Komissio on tietoinen siitä, että noin 108 lähinnä Afrikan, Karibian ja Tyynenmeren alueen valtiota (AKT), joista vuonna 1996 tuotiin yhteensä 187 191 tonnia kalastustuotteita, joutuu lopettamaan viennin yhteisöön 1. heinäkuuta 1998 alkaen, siihen saakka kunnes niiden kalastustuotteet täyttävät yhteisön asettamat vaatimukset. Näistä vain 33 maan vuosittainen vienti on yli 1 000 tonnia. Jotta tämän toimenpiteen vaikutus olisi mahdollisimman pieni mutta samalla taattaisiin kuluttajien terveys, komissio tutkii parhaillaan hakemuksia maista, jotka ovat hakeneet luetteloihin pääsyä. Kaikki komissioon mahdollisesti saapuvat uudet hakemukset tutkitaan huolellisesti. Tällä menettelyllä komissio pitää päätöksen taloudelliset vaikutukset mahdollisimman pieninä sekä parantaa yhteisön kuluttajien suojaa. 2. Komissio ei aio lykätä tämän toimenpiteen voimaantuloa, koska ei ole takeita siitä, että kalastustuotteet maista, joita ei ole nimetty päätöksen luetteloissa I ja II, täyttäisivät yhteisön laatuvaatimukset.
Virallinen lehti nro C 223 , 17/07/1998 s. 0094



KIRJALLINEN KYSYMYS E-0053/98 komissiolle esittäjä(t): Markus Ferber (PPE) (29. tammikuuta 1998) Aihe: Baijeriin kuuluvan Schwabenin alueelle myönnetty tutkimusalan EU-tuki Voiko komissio antaa Baijeriin kuuluvan Schwabenin alueelle vuonna 1997 myönnetystä EU:n tutkimus- ja kehitystyön tuesta seuraavia tietoja: 1. Kuinka paljon Baijeriin kuuluvan Schwabenin alueelle on myönnetty tutkimus- ja kehitysalan määrärahoja vuonna 1997? 2. Kuinka paljon ja mitä toimia varten muiden jäsenvaltioiden vastaavantyyppisille alueille on myönnetty tutkimus- ja kehitysalan määrärahoja vuonna 1997? 3. Kuinka paljon yksittäisille Saksan osavaltioille on myönnetty tutkimus- ja kehitysalan määrärahoja vuonna 1997 sopimuspuolten (yliopistot, tutkimusinstituutit, pk-yritykset, suurteollisuus jne.) mukaan eriteltynä? 4. Kuinka monta tutkimus- ja kehitysalan määrärahoja koskevaa hakemusta on tehty vuonna 1997 ohjelmien lajin ja EU:n jäsenvaltioiden mukaan eriteltynä? 5. Kuinka suuri osuus tutkimus- ja kehitysalan määrärahoja koskevista hakemuksista on tullut pk-yrityksiltä vuonna 1997 sekä koko yhteisössä että Saksassa? Komission jäsenen Edit Cressonin komission puolesta antama vastaus (23. helmikuuta 1998) Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
Virallinen lehti nro C 223 , 17/07/1998 s. 0087



KIRJALLINEN KYSYMYS P-0024/98 komissiolle esittäjä(t): Mihail Papayannakis (GUE/NGL) (15. tammikuuta 1998) Aihe: Kurdiongelma ja Euroopan unioni Komissiolta kysytään nyt, viimeisen suuren kurdien Eurooppaan suuntautuneen pakolaisvirran jälkeen, kuinka se aikoo suunnata ohjelmansa antaakseen Euroopan unionin jäsenvaltioissa oleville kurdeille, erityisesti niille, joilla on poliittisen pakolaisen asema, turvatakuita ja merkittävää apua, kun heidän virallinen tunnustamisensa kulttuuri- ja kielivähemmistöksi on jo tosiasia? Komission jäsenen Anita Gradinin komission puolesta antama vastaus (9. helmikuuta 1998) Luxemburgin Eurooppa-neuvoston päätelmissä viitattiin erityisesti Irakista saapuvien maahanmuuttajien suureen määrään ((Kohta 64. )) Neuvostoa pyydettiin laatimaan ja toteuttamaan toimintasuunnitelma, jossa otettaisiin huomioon myös joukkopakolaisuuden syyt, joista humanitaariset seikat ja ihmisoikeuskysymykset muodostavat olennaisen osan. Suunnitelmassa määritellään ulkosuhteita koskevat toimenpiteet, joihin Euroopan unionin on ryhdyttävä. Siihen kuuluu myös oikeus- ja sisäasioita koskeva osa, jossa käsitellään erityisesti turvapaikka- ja maahanmuuttokysymyksiä. Komissio osallistui aktiivisesti toimintasuunnitelman laatimiseen ja osallistuu samalla tavoin myös sen toteuttamiseen. Turvapaikkaa hakevien kurdien osalta komissio muistuttaa, että se toteutti vuonna 1997 ensimmäisen kerran budjettikohdan (B5-803) turvapaikan hakijoiden ja hätäsiirtolaisten vastaanoton parantamiseksi EU:n jäsenvaltioiden alueella. Vuonna 1997 rahoitettiin myös tässä yhteydessä merkittäviä hankkeita, vaikka niitä ei suunnattukaan erityisesti minkään tietyn kansalaisuuden omaaville turvapaikan hakijoille. Tämä budjettikohta on vahvistettu uudelleen varainhoitovuodeksi 1998. Pakolaisen aseman omaavien kurdien osalta komissio toteutti vuonna 1997 ensimmäisen kerran budjettikohdan B3-4113, jonka tavoitteena on pakolaisten sopeuttaminen. EU osallistui 62 hankkeen rahoitukseen. Niistä suurin osa koski kaikkia unionissa olevia pakolaisia (Euroopan unionin tason hankkeet) tai tietyssä jäsenvaltiossa tai alueella olevia pakolaisia (pilottihankkeet). Komissio noudatti tavanmukaista politiikkaansa, jossa etusija annetaan hankkeille, joissa ¨kiinnitetään erityistä huomiota tilanteeseen niissä jäsenvaltioissa, jotka ovat ottaneet vastaan suhteellisen suuren määrän pakolaisia tai joissa pakolaisten määrä lisääntyy.¨ Tässä yleisessä kehyksessä on osa hyväksytyistä hankkeista suunnattu erityisesti kurdipakolaisten sopeuttamiseen. Niihin kuuluu muun muassa Saksan kurdiyhteisön esittelemä hanke. Kyseessä oleva budjettikohta vahvistettiin varainhoitovuodeksi 1998, ja komissio aikoo jatkossakin antaa etusijan hankkeille, joiden tavoitteena on pakolaisten sopeuttaminen jäsenvaltioissa tai alueilla, joissa pakolaisten määrä lisääntyy huomattavasti.
Virallinen lehti nro C 223 , 17/07/1998 s. 0105



KIRJALLINEN KYSYMYS E-0081/98 komissiolle esittäjä(t): Patricia McKenna (V) (30. tammikuuta 1998) Aihe: Ionisoimaton säteily Kesäkuussa 1996 Euroopan komissio julkaisi tutkimuksen ionisoimattoman säteilyn lähteistä, sille altistumisesta ja sen terveysvaikutuksista. Voiko komissio kertoa yksityiskohtaisesti työstä, jota se on mahdollisesti tehnyt ionisoimattoman säteilyn alalla tuon kertomuksen julkaisemisen jälkeen? Onko se sittemmin julkaissut muita tähän aiheeseen liittyviä kertomuksia? Komission jäsenen Pádraig Flynnin komission puolesta antama vastaus (12. maaliskuuta 1998) Sen jälkeen, kun ionisoimattomasta säteilystä julkaistiin kattava katsaus, komissio on saanut apua asiantuntijaryhmältä matkapuhelinten mahdollisia terveysvaikutuksia koskevan lisätutkimuksen osalta. Nämä neuvot on otettu huomioon komission ehdotuksessa tutkimusalan viidenneksi puiteohjelmaksi. Asiantuntijoiden ehdotus on muidenkin käytettävissä, ja se lähetettiin asiasta kiinnostuneille Euroopan parlamentin jäsenille. Ehdotuksesta lähetetään kopio suoraan arvoisalle parlamentin jäsenelle ja parlamentin pääsihteeristöön. Komissio osallistuu elektromagneettisia kenttiä koskevaan Maailman terveysjärjestön (WHO:n) tutkimusprojektiin, jonka avulla pyritään laatimaan ympäristöön liittyviä terveyskriteerejä sisältävä asiakirja terveysvaarojen arvioinnista. Yhteisön tutkimustoimintaa koordinoidaan parhaillaan COST-ohjelmassa. Komissio työskentelee parhaillaan laatiakseen aikanaan ehdotuksen neuvoston suositukseksi, jonka avulla on tarkoitus antaa ohjausta jäsenvaltioille, jotka haluavat tehdä aloitteita väestön terveyden suojelemiseksi.
Virallinen lehti nro C 223 , 17/07/1998 s. 0105



KIRJALLINEN KYSYMYS E-0083/98 neuvostolle esittäjä(t): Carlos Robles Piquer (PPE) (30. tammikuuta 1998) Aihe: Oikeudenmukainen tuomio Pan Amin 103 lentoon liittyvästä rikoksesta syytetyille Yhdysvaltain ulkoministeriö on julkaissut äskettäin kokosivun ilmoituksia, joissa se tarjoaa jopa 4 miljoonaa dollaria tiedoista, jotka johtavat Libyan kansalaisten Lamen Khalifa Fhimahin ja Abdel Baset Al-Megrahin pidätykseen. Heitä syytetään raa'asta terrori-iskusta, joka johti 270 ihmisen kuolemaan Pan Amin 103 lennolla tai Yhdistyneen kuningaskunnan maaperällä 21. joulukuuta 1988. Yli yhdeksän vuotta on nyt kulunut tapahtuneesta ilman oikeuden ratkaisua. Tämän terroriteon sekä myöhemmin Nigerin yllä lentäneeseen ranskalaiseen matkustajakoneeseen kohdistuneen, 171 ihmisen kuolemaan johtaneen iskun herättämä pelko ei kuitenkaan ole laantunut. Myös tähän iskuun Tripolin hallitusta pidetään syyllisenä. Kyseisen ilmoituksen julkaiseminen herättää ihmetystä, koska tiedetään, että kaksi syytetyistä asuu edelleen Libyassa ja eversti Gaddafin hallitus kieltäytyy luovuttamasta heitä Englannin oikeudelle. Yhdysvaltain ulkoministeriö ilmaisee tietävänsä asiasta sanoessaan, että ¨The United Nation has invoked sanctions against Libya for not turning Fhimah and Megrahi over for trial¨ (Yhdistyneet kansakunnat on julistanut pakotteet Libyaa vastaan, koska se on kieltäytynyt luovuttamasta Fhimahia ja Megrahia oikeudenkäyntiä varten). Mikä on neuvoston kanta tässä asiassa, ja miksi Euroopan unioni ei hyväksy tai tue sitä, että oikeudenkäynti tapahtuisi Haagin kansainvälisessä tuomioistuimessa, joka voi epäilemättä antaa puolueettoman ja oikeudenmukaisen tuomion asiassa. Vastaus (27. huhtikuuta 1998) Kuten arvoisa parlamentin jäsen, neuvosto on järkyttynyt Pan Amin lentoa n:o 103 ja ranskalaista Nigerin yli suuntautunutta UTAn lentoa N:o 772 vastaan tehtyjen raakojen terrori-iskujen johdosta. Neuvosto pahoittelee niin ikään, että Lockerbien pommi-iskun tapauksessa yhdeksän vuotta on kulunut, eikä tuomiota ole annettu. Euroopan unioni vaatii edelleen päättäväisesti, että asiaan on saatava mahdollisimman pian ratkaisu, joka perustuu siihen, että Libya täyttää kaikilta osin YK:n turvallisuusneuvoston asiaa koskevista päätöslauselmista seuraavat velvoitteensa. Kuten arvoisa parlamentin jäsen tiennee, kyseisessä tapauksessa kahden valtion tuomioistuimet ovat vakuuttaneet olevansa toimivaltaisia: Skotlanti (Yhdistynyt kuningaskunta), jossa pommi-isku tapahtui, sekä Amerikan yhdysvallat, koska iskun kohteena oli yhdysvaltalainen liikenteenharjoittaja. Haagin tuomioistuimeen ei kuulu kansainvälistä rikostuomioistuinta, jolla olisi toimivalta kyseisen kaltaisessa rikostapauksessa. Kansainvälisen tuomioistuimen toimivalta rajoittuu sen perussäännön mukaisesti valtioiden välisten kiistakysymysten ratkaisemiseen.
Virallinen lehti nro C 223 , 17/07/1998 s. 0177



KIRJALLINEN KYSYMYS P-0548/98 komissiolle esittäjä(t): Luigi Vinci (GUE/NGL) (19. helmikuuta 1998) Aihe: Pohjatroolilla tapahtuvan kalastuksen sääntely Italiassa Vuodesta 1990 eräät italialaiset kalastusalusten omistajat ovat hakeneet kauppamerenkulkuministeriön kalastusasiain pääosaston kautta yhteisön rahoitusta eräiden sellaisten kalastusalusten rakentamiseen, jotka varustetaan pelagisilla trooleilla (toisen pohjatroolilla tapahtuvaan kalastukseen soveltuvan aluksen tultua poistetuksi käytöstä). Edellä mainitussa ministeriössä toimiva rahoitusasiain komitea oli puoltanut useita vastaavanlaisia rahoitushakemuksia asetuksen (ETY) N:o 4028/86 ((EYVL L 376, 31.12.1986, s. 7. )) nojalla. Tässä tapauksessa ministeriö totesi, ettei kalastuslisenssin myöntämiselle ole esteitä sen enempää pohjatroolia kuin pelagista troolia käytettäessä. Sekä ministeriö että alusten omistajat ovatkin aina pitäneet viimemainittua järjestelmää olennaisesti edellistä vastaavana. Vuonna 1996 ministeriö ilmoitti kuitenkin kyseisten alusten omistajille mainitun lisenssin saattavan olla ristiriidassa ETY-asetuksen kanssa ja peruutti lisenssin. Koska uusien alusten rakentaminen oli edennyt hyvin pitkälle, asianomaiset pyysivät päätöksen uudelleen käsittelyä. Ministeriön kalastusasiain pääosasto pyysi tällöin EY:n lausuntoa asiasta mutta ainoastaan jo käytössä olevien alusten osalta ottamatta huomioon rakenteilla olevia, samalla tavoin yhteisön rahoituksen piiriin kuuluvia aluksia. EY vastasi viranomaisen pyyntöön antamalla poikkeuksellisesti myönteisen lausunnon siitä ja lisenssin myöntämisestä pohjatroolijärjestelmälle vain jo käytössä oleville aluksille. Eikö EY katso, että alusten omistajat, joita ei hyväksytty poikkeussäännösten piiriin mutta jotka kuuluvat samaan hankkeeseen, joutuvat perusteettomasti syrjinnän kohteeksi ja että heillä on oikeus samaan kohteluun kuin edellä mainitun lisenssin saaneilla? Komission jäsenen Emma Boninon komission puolesta antama vastaus (17. maaliskuuta 1998) Komissio kiittää arvoisaa parlamentin jäsentä kysymyksestä, mutta ei ikävä kyllä pysty antamaan siihen yleistä vastausta. Se voi sitä vastoin tarkastella tapauskohtaisesti kyseisten italialaisten laivanvarustajien tilannetta, kun se saa yksittäisten asiakirjojen tarkastelupyynnöt. Komissio voi ottaa kantaa vain täsmällisiin ja hyvin määritettyihin tapauksiin, koska jokaisella asiakirjalla on ominaispiirteensä. Lisäksi kukin rahoitetaan Italian monivuotisen ohjausohjelman kehityksen sekä ohjausohjelmaan liittyvän kansallisen lainsäädännön ja yhteisön rakennepolitiikan yhteydessä.
Virallinen lehti nro C 223 , 17/07/1998 s. 0137



KIRJALLINEN KYSYMYS E-0211/98 neuvostolle esittäjä(t): Katerina Daskalaki (UPE) (11. helmikuuta 1998) Aihe: Turkkilaisia vakoilukoneita Kyproksella sijaitsevan brittitukikohdan yllä Kyproksen tasavallan siviili-ilmailun yksiköt ja Kyproksen kansalliskaartin tutkat kirjasivat kahden turkkilaisen RF-4-tyyppisen vakoilukoneen lennon Akrotiri-Episkopin brittitukikohdan ylitse ja sen jälkeen Pafosin tukikohdan ylitse 12. tammikuuta 1998; koneet rikkoivat näin Kyproksen ilmatilaa noin tunnin ajan. Neuvostolta, jonka puheenjohtajana on nyt Iso-Britannia, kysytään, aikooko se reagoida, ja millä tavoin, jos vastaavia loukkauksia alkaa tapahtua useammin tulevaisuudessa, erityisesti pitäen silmällä Kyproksen ja EU:n välisiä liittymisneuvotteluja? Vastaus (11. toukokuuta 1998) Neuvosto toivoo, että Kyproksen ilmatila jatkossa rauhoittuu eivätkä vastaavat tilanteet toistu. Neuvosto vetoaa edelleen asianomaisiin osapuoliin, jotta ne pidättäytyisivät kaikesta toiminnasta, joka saattaisi lisätä jännitystä alueella. Unioni on korostanut Turkille, että Euroopan unioniin liittyminen edellyttää, että Turkki kannattaa EU:n tärkeimpiä tavoitteita. Hyvät naapuruussuhteet ovat yksi näistä tavoitteista. Ison-Britannian päättäjät tiedottanevat asianomaisille viranomaisille Kyproksen brittitukikohtien luvattomista ylilennoista, niin kuin ennenkin on tehty. Kyproksen ja EU:n välisten jäsenyysneuvottelujen suhteen neuvosto on vakuuttunut siitä, että Kyproksen liittyminen Euroopan unioniin edistää rauhan ja sovinnon rakentamista saarella. Jäsenyysneuvottelujen eteneminen sekä oikeudenmukainen ja toteuttamiskelpoinen ratkaisu tukevat varmasti tätä tavoitetta. Neuvosto antaa täyden tukensa tällä hetkellä YK:n piirissä käytäville neuvotteluille, joissa pyritään löytämään ratkaisu.
Virallinen lehti nro C 187 , 16/06/1998 s. 0142



KIRJALLINEN KYSYMYS P-0195/98 komissiolle esittäjä(t): Helena Torres Marques (PSE) (28. tammikuuta 1998) Aihe: Rafael-ohjelmaan valitut hankkeet Agence Europe ilmoitti 29. joulukuuta 1997, että Euroopan komissio oli valinnut 92 Rafael-ohjelmaan liittyvää kulttuuriperinnön säilyttämis- ja hyödyntämishanketta toteutettavaksi vuoden 1997 aikana. Voisiko komissio ilmoittaa, mitkä portugalilaiset hankkeet olivat valittujen 92 hankkeen joukossa ja paljonko näille hankkeille oli myönnetty rahaa? Komission jäsenen Marcelino Orejan komission puolesta antama vastaus (13. helmikuuta 1998) Raphael-ohjelman mukaista yhteisön taloudellista tukea hakeneesta 841 hankkeesta valittiin 92 hanketta. Tukea myönnettiin yhteensä 9 416 121 ecua. Voimassa olevassa järjestelmässä hankkeita ei arvioida sen perusteella, mistä jäsenvaltiosta hakemus on peräisin. Sen sijaan valintaperusteena on se, että hanke on syntynyt tarkoituksenmukaiseen ja tehokkaaseen kumppanuuteen perustuvan yhteistyön tuloksena ja siihen liittyy selkeä eurooppalainen ulottuvuus. Jokaista hanketta koordinoi kulttuurialan toimija. Hankkeilta edellytetään, että myös muiden jäsenvaltioiden tai assosiaatiovaltioiden kulttuurialan toimijat osallistuvat niihin. Vuodelle 1997 valituista hankkeista 18 on sellaisia, joihin osallistuu portugalilaisia kulttuurialan toimijoita. Yhtä näistä hankkeista koordinoi portugalilainen osapuoli. Kyseessä on lissabonilaisen Instituto José de Figueiredon ehdottama ¨Estudo da técnica da pintura portuguesa do século XVI¨. Hankkeelle myönnetty kokonaissumma on 948 125 ecua.
Virallinen lehti nro C 187 , 16/06/1998 s. 0139



KIRJALLINEN KYSYMYS E-0012/98 komissiolle esittäjä(t): Philippe Monfils (ELDR) (29. tammikuuta 1998) Aihe: Daphne-ohjelman toimeenpano Komissio on käynnistänyt Daphne-ohjelman, joka rahoitetaan pahoinpitelyn vastustamiseen tarkoitetusta kolmen miljoonan ecun suuruisesta budjettikohdasta, ja määritellyt kriteerit, joiden perusteella hankkeita hyväksytään ja rahoitetaan. Voisiko komissio antaa luettelon hyväksytyistä hankkeista, aloitteet tehneiden organisaatioiden nimistä ja sijaintipaikoista sekä kuhunkin hankkeeseen varatuista määrärahoista? Komission jäsenen Anita Gradinin komission puolesta antama vastaus (26. helmikuuta 1998) Vastauksensa pituuden vuoksi komissio lähettää sen suoraan kunnianarvoisalle jäsenelle ja parlamentin sihteeristölle.
Virallinen lehti nro C 013 , 18/01/1999 s. 0001



KIRJALLINEN KYSYMYS E-2805/97 esittäjä(t): Mark Watts (PSE) komissiolle (1. syyskuuta 1997) Aihe: IMS:n turvallisuusjohtamistodistuksen kieltäminen Kuinka monelle alukselle ei ole myönnetty IMS:n turvallisuusjohtamistodistusta kussakin jäsenvaltiossa? Komission jäsenen Neil Kinnockinkomission puolesta antama yhteinen täydentävä vastaus kirjallisiin kysymyksiinE-2804/97 ja E-2805/97 (10. kesäkuuta 1998) Jäsenvaltioiden antamat tiedot ro-ro-matkustaja-alusten turvallisuusjohtamisesta annetun neuvoston asetuksen (EY) 3051/95 täytäntöönpanosta osoittavat, ettei jäsenvaltioissa ole yhdeltäkään ro-ro-alukselta tai -yhtiöltä kielletty kansainväliseen turvallisuusjohtamissäännöstöön (ISM) liittyvää todistusta.